**Clifton Suspension Bridge** je visutý cestný most v anglickom meste Bristol preklenujúci dolinu rieky Avon.

Dejiny mosta siahajú do roku 1753, kedy zomrel miestny kupec William Vick a zanechal po sebe 1000 libier, ktoré mali byť použité na výstavbu kamenného mosta keď sa ich hodnota úrokmi zvýši na 10 tisíc libier. V roku 1829 dosiahlo Vickove dedičstvo hodnotu len 8000 libier, odhadovalo sa však, že stavba kamenného mosta by stála desaťnásobok. Vtedy bola usporiadaná súťaž na návrh mosta; zapojilo sa do nej 22 architektov a inžinierov, vrátane Samuela Browna (autora o. i. mosta Union Bridge), Williama Tierneya Clarka (autora o. i. Széchenyi Lánchídu) alebo Isambarda Kingdoma Brunela. Pôvodne bolo zamietnutých 17 z 22 návrhov najmä kvôli vzhľadu alebo finančným nákladom; na konečný výber bol pozvaný Thomas Telford, ktorý zamietol zostávajúce návrhy pretože tvrdil, že najväčšie možné rozpätie je 176 m a bol požiadaný na vytvorenie vlastného návrhu. Telfordov návrh zahrňoval 34 m široký most s vysokými gotickými pylónmi.

Namiesto kamenného mosta mal byť preto postavený visutý most zo zvárkovej ocele. V roku 1831 bola usporiadaná druhá súťaž, v ktorej bolo podaných trinásť súťažných návrhov; v tejto súťaži vyhral Brunelov návrh. Výstavba bola započatá 21. júna 1831, ale o niekoľko dní bola prerušená kvôli Bristolským nepokojom. Obnovená bola až 27. augusta 1836 a do vyčerpania financií v roku 1843 boli postavené len pylóny, ale bez pôvodne plánovaného obkladu v egyptskom štýle a bez kamenných sôch znázorňujúcich Sfingu na vrcholoch. Brunel zomrel v roku 1859 bez toho, aby videl most dokončený. Institution of Civil Engineers sa po jeho smrti rozhodol zohnať financie na dokončenie mosta, ktorý mal tak slúžiť ako pamiatka na Brunela. O rok neskôr bol zničený Brunelov visutý Hungerford Bridge v Londýne a reťaze z neho použité na Clifton Suspension Bridge. Pôvodný návrh bol mierne poupravený Williamom Henrym Barlowom a Johnom Hawkshawom, ktorý rozšírili mostovku a pôvodné dvojité reťaze nahradili trojitými. Výstavba sa znovu začala v roku 1862 a ukončená bola o dva roky neskôr.

Most bol otvorený 18. decembra 1864. Hlavné rozpätie má dĺžku 214,05 m, celková dĺžka mosta je 412 m. Šírka mosta je 9,45 m a výška pylónov 26 m. Mostovka sa nachádza 75 m nad hladinou rieky Avon. V roku 1979 bol na moste zorganizovaný prvý moderný bungee jumping.

Galéria
-------

* Návrh Williama BridgesaNávrh Williama Bridgesa
* Návrh Thomasa TelfordaNávrh Thomasa Telforda
* Pohľad na most z rieky AvonPohľad na most z rieky Avon

Referencie
----------

1. 1 2 3 4   *Clifton Suspension Bridge* [online]. Structurae. Dostupné online. (po anglicky)
2. ↑   *What are the dimensions of the Clifton Suspension Bridge?* [online]. Clifton Suspension Bridge. Dostupné online. (po anglicky)
3. 1 2  ANDREWS, Adrian; PASCOE, Michael. *Clifton Suspension Bridge*. Bristol : Broadcast Books, 2008. ISBN 978-1-874092-49-0. S. 18. (po anglicky)
4. ↑  MCILWAIN, John. *Clifton Suspension Bridge*. Andover : Pitkin Guides, 1996. ISBN 978-0-85372-758-3. S. 4-5. (po anglicky)
5. ↑   *Bungee History* [online]. Aerial Extreme Sports. Dostupné online. (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Clifton Suspension Bridge**

Externé odkazy
--------------

* The Clifton Suspension Bridge na stránkach Brunel200.com

Zdroj
-----

* PENBERTHY, Ian. *Mosty*. Brno : Computer Press, 2009. ISBN 978-80-251-2201-3. S. 83. (po česky)